Správa zo zahraničnej pracovnej cesty

1. Účastníci ZPC

Meno:						Ing. Elena Malíková
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport
						Stromová 1, 813 30 Bratislava
Pracovné zaradenie:		riaditeľka odboru vzdelávania 
		a medzinárodnej spolupráce v športe
Znalosť jazykov:				anglický, francúzsky a ruský jazyk  	

2. Zahraničná pracovná cesta 

Štát: 						Rakúsko
Mesto:						Innsbruck
Vykonaná v dňoch: 				12. - 14. januára 2012
Prijímajúca organizácia: 			Európska komisia a Rakúske ministerstvo športu
Účel cesty:					Zasadnutie expertnej skupiny EÚ „Vzdelávanie 
						a odborná príprava v športe“
Spôsob financovania: 		            	Ministerstvo školstva, vedy, výskumu a športu SR	
 					
3. Rámcový program pobytu

Štvrtok, 12. januára 2012
Príchod, registrácia účastníkov rokovania

Piatok, 13. januára 2012
Zasadnutie expertnej skupiny EÚ „Vzdelávanie a odborná príprava v športe“
1)	privítanie a schválenie agendy
2)	voľba predsedu
3)	schválenie pracovného plánu 
4)	rozhodnutie ohľadom pozorovateľov
5)	aktuálne iniciatívy v oblasti športu a vzdelávania 
6)	informácia o aktivitách ad-hoc skupiny expertov pre duálnu kariéru v športe
7)	európsky kvalifikačný rámec a šport
8)	rôzne  

Sobota, 14. januára 2012
Odchod delegácií

4. Všeobecné informácie k problematike

Na základe uznesenia Rady EÚ a zástupcov vlád členských štátov, ktorí sa zišli v máji 2011 na zasadnutí Rady EÚ o pracovnom pláne EÚ pre šport na roky 2011-2014 (uznesenie bolo publikované dňa 1. júna 2011 vo Vestníku Európskej únie), by sa mali členské štáty EÚ počas obdobia, na ktoré sa vzťahuje tento plán, prioritne zamerať na tri oblasti:
1.	čestnosť v športe, najmä boj proti dopingu a ovplyvňovaniu výsledkov zápasov a podpora dobrého riadenia športu,
2.	spoločenské hodnoty športu, predovšetkým pokiaľ ide o zdravie, sociálne začlenenie, vzdelávanie a dobrovoľnícku činnosť,
3.	hospodárske aspekty športu, najmä udržateľné financovanie športu pre všetkých a tvorba politík na základe overených poznatkov.
Jednou z pracovných metód vykonávania pracovného plánu EÚ pre šport je činnosť expertných skupín EÚ. Na základe uznesenia Rady EÚ z mája 2011 bolo vytvorených šesť expertných skupín pre nasledovné oblasti:
•	expertná skupiny „Dobré riadenie športu“,
•	expertná skupina „Vzdelávanie a odborná príprava v športe“,
•	expertná skupina „Antidoping“,
•	expertná skupina „Šport, zdravie a účasť“,
•	expertná skupina „Športové štatistiky“,
•	expertná skupina „Udržateľné financovanie športu“.
Vyššie uvedené expertné skupiny EÚ pôsobia počas trvania schváleného pracovného plánu EÚ pre šport a výstupom ich práce budú expertízy v konkrétnej oblasti, ktoré poslúžia ako podklady a know-how pre rozhodovacie orgány EÚ, ako aj členských štátov, pri tvorbe politík v športe, koncepčných a legislatívnych dokumentov v športe. Členmi sú nominanti príslušných ministerstiev zodpovedných za oblasť športu, ktorí zastupujú záujmy jednotlivých členských štátov EÚ. 	
5.Stručné zhrnutie rokovania

Innsbruck sa stal miestom prvého zasadnutia expertnej skupiny EÚ „Vzdelávanie a odborná príprava v športe“, na ktoré boli pozvaní nominovaní zástupcovia členských štátov EÚ, ktoré prejavili záujem pôsobiť v tejto expertnej skupine a zástupcovia Európskej komisie. Zoznam účastníkov je uvedený v prílohe č. 1. 
Návrh agendy prvého zasadnutia expertnej skupiny EÚ „Vzdelávanie a odborná príprava v športe“:
1)	privítanie a schválenie agendy
2)	voľba predsedu
3)	schválenie pracovného plánu 
4)	rozhodnutie ohľadom pozorovateľov
5)	aktuálne iniciatívy v oblasti športu a vzdelávania 
6)	informácia o aktivitách ad-hoc skupiny expertov pre duálnu kariéru v športe
7)	európsky kvalifikačný rámec a šport
8)	rôzne  

1. Privítanie a schválenie agendy 
Stretnutie otvoril pán Michal Krejza, riaditeľ odboru športu direktoriátu pre vzdelávanie, odbornú prípravu, kultúru a mládež Európskej komisie, ktorý privítal účastníkov rokovania a vysvetlil dôvody vytvorenia tejto expertnej skupiny, genézu činnosti predchádzajúcej, tzv. neformálnej  pracovnej skupiny EÚ v tejto oblasti ako aj administratívne a finančné zabezpečenie činnosti v budúcnosti. 
Navrhnutá agenda rokovania bola schválená bez zmien. 

2. Voľba predsedu
Nasledovala voľba predsedu, ktorým sa stal pán Guy Taylor z Veľkej Británie, generálny sekretár EAS (European Athlete Student Network) a národný riaditeľ TASS (Talented Athlete Scholarship Scheme). Pán Guy Taylor sa hneď po zvolení vzdal všetkých funkcií, ktoré by mohli byť v konflikte záujmov ako predsedu expertnej skupiny EÚ „Vzdelávanie a odborná príprava v športe“. 
Veľká Británia vymenuje od budúceho zasadnutia svojho nového zástupcu v tejto expertnej skupine.

3. Schválenie pracovného plánu
Schváleniu pracovného plánu tejto expertnej skupiny predchádzalo prediskutovanie okruhov problémov pre dosiahnutie opatrení v súlade s prioritnými oblasťami pracovného plánu EÚ pre šport. 
Predložený pracovný plán pre roky 2011-2014, ktorý vypracovali zástupcovia Európskej komisie bol následne bez pripomienok prijatý a je uvedený v prílohe č. 2.  

4. Rozhodnutie ohľadom pozorovateľov
Zoznam organizácií a entít, ktoré prejavili záujem zúčastňovať sa zasadnutí expertnej skupiny EÚ „Vzdelávanie a odborná príprava v športe“ je uvedený v prílohe č. 3. 
Subjekty boli rozdelené do troch skupín podľa ich zamerania, resp. písomnej požiadavky, ktorú zaslali Európskej komisii a následne boli schválené oblasti, na ktoré budú prizvané počas zasadnutí tejto expertnej skupiny. 
K účasti UEFA a IRB (International Rugby Board) prebehla diskusia a ich účasť ako pozorovateľov bola schválená až po hlasovaní. 

5. Aktuálne iniciatívy v oblasti športu a vzdelávania
O aktuálnych iniciatívach v oblasti športu a vzdelávania informoval pán Bart Ooijen, expert pre oblasť vzdelávania v športe Európskej komisie, ktorý informoval o pripravovanom  programe „Erasmus pre všetkých“, o procese novelizácie smernice 2005/36, o odporúčaní Európskeho parlamentu ohľadom deregulácii profesií, o pripravovanej iniciatíve ohľadom Európskej profesionálnej karty pre lyžiarskych inštruktorov, o možnom vytvorení medzinárodnej platformy pre lyžiarskych inštruktorov v súlade so smernicou 2005/36 za účelom predchádzania problémov pri vykonávaní tejto profesie a vzájomnom uznávaní dokladov.  

6. Informácia o aktivitách ad-hoc skupiny expertov pre duálnu kariéru v športe
	Informáciu o aktivitách ad-hoc skupiny expertov pre duálnu kariéru v športe predstavil pán Michal Krejza, riaditeľ odboru športu direktoriátu pre vzdelávanie, odbornú prípravu, kultúru a mládež Európskej komisie. Podrobná správa o činnosti tejto skupiny je prílohou č. 4. 

7. Európsky kvalifikačný rámec a šport
Vstupnú informáciu o európskom kvalifikačnom rámci (ďalej len EKR) predniesol pán Bart Ooijen, expert pre oblasť vzdelávania v športe Európskej komisie, ktorý informoval, že EKR je spoločný európsky referenčný systém, ktorý spája národné kvalifikačné systémy rôznych krajín, pričom funguje ako akási prekladová pomôcka napomáhajúca, aby boli kvalifikácie prehľadnejšie a zrozumiteľnejšie naprieč rôznymi krajinami a systémami v Európe. Má dva hlavné ciele: podporovať mobilitu občanov medzi krajinami a uľahčovať ich celoživotné vzdelávanie. EKR prepojí národné kvalifikačné systémy a rámce jednotlivých krajín do spoločného európskeho referenčného systému – jeho ôsmich referenčných úrovní. 
Národný kvalifikačný rámec existuje vo už viac ako polovici členských štátov EÚ a v ostatných sa na jeho príprave intenzívne pracuje. Nie je však jasné, ako a či v ňom budú zaradené aj všetky kvalifikácie v oblasti športu. Rozdielne názory na túto problematiku sú hlavne v tých členských štátoch EÚ, kde je športové hnutie v oblasti vzdelávania v športe autonómne a v ktorých kvalifikácie v športe nie sú právne upravené. 
Niektoré členské štáty motivujú športové hnutie, aby zmenilo svoj vzdelávací systém trénerov v súlade so smerovaním národného kvalifikačného systému prostredníctvom podmieňovaného prideľovania dotácií z verejných zdrojov, zatiaľ čo v iných členských štátoch sa zvažujú výhody a nevýhody takejto zmeny a uprednostňuje sa zohľadňovať požiadaviek  jednotlivých medzinárodných federácií a kvalifikácie v oblasti športu sa do národného kvalifikačného rámca neplánujú zaraďovať. Nejednotné prístupy sú zvlášť pre kvalifikácie v odbornej spôsobilosti tréner. 
Členské štáty následne informovali o aktivitách pri príprave národného kvalifikačného rámca a súčasnom stave vo vzdelávaní v športe. 
EKR sa bude podrobne venovať samostatná časť ďalšieho rokovania expertnej skupiny EÚ „Vzdelávanie a odborná príprava v športe“, ktorá sa bude konať dňa 26. septembra 2012.  

8. Rôzne 
Ďalšie stretnutie expertnej skupiny EÚ „Vzdelávanie a odborná príprava v športe“ sa uskutoční v dňoch 26. - 28. septembra 2012 v Poľsku v nasledovnom členení: 26. septembra - európsky a národný kvalifikačný rámec, 27. septembra - dobrá prax vo vzdelávaní v športe v Poľsku, 28. septembra - príprava výstupov pre pracovnú skupiny Rady EÚ. 
Rokovanie ukončil pán Guy Taylor.

6. Závery a odporúčané návrhy

Počas rokovania expertnej skupiny EÚ „Vzdelávanie a odborná príprava v športe“ bola prerokovaná aktuálna agenda a budúce iniciatívy EÚ v oblasti vzdelávania v športe s dôrazom na duálnu kariéru v športe a Európsky kvalifikačný rámec. 
V tejto súvislosti navrhujeme vytvoriť odbornú skupinu na národnej úrovni pre oblasť vzdelávania v športe, ktorá sa bude zaoberať Európskym kvalifikačným rámcom, kvalifikáciami v športe a ich implementáciou do národných kvalifikačných rámcov členských štátov EÚ, Smernicou Európskeho parlamentu a Rady 2005/36/ES o uznávaní odborných kvalifikácií a jej transpozíciou v jednotlivých členských štátoch EÚ. Ďalšou aktuálnou témou tejto odbornej skupiny by mala byť tzv. duálna kariéra športovcov a nájdenie optimálnych riešení pri uznávaní informálneho vzdelávania sa, najmä športovcov. 
Vzdelávanie v športe navrhujeme začleniť do národnej sústavy kvalifikácií, ktorej spracovanie na Slovensku je v gescii sekcie ďalšieho vzdelávania a mládeže MŠVVaŠ SR. Pripravovaná národná sústava kvalifikácií bude prepojená s národnou sústavou zamestnaní, ktorá  vychádza z Medzinárodnej štandardnej klasifikácie zamestnaní ISCO-08 (schválená Medzinárodnou organizáciou práce v roku 2008 a nadväzujúca na predošlé verzie ISCO-88, ISCO-68 a ISCO-58). 
Navrhujeme prehodnotiť súčasný systém vzdelávania odborníkov v športe na Slovensku a zvážiť, či ďalšie vzdelávanie v športe je potrebné regulovať ministerstvom v takom širokom zábere odborných spôsobilostí a v celom spektre športov a športových činností, ako je tomu v súčasnosti. Nakoľko všetky odborné spôsobilosti, ktoré sú súčasťou Jednotného vzdelávacieho systému odborníkov v športe SR, sú zároveň aj viazanými živnosťami, navrhujeme prehodnotiť jednotlivé odborné spôsobilosti a rozhodnúť, ktoré je nutné regulovať a ktoré je možné nechať ako voľné živnosti.
Odporúčame pravidelne uskutočňovať štrukturovaný dialóg so športovým hnutím v tejto oblasti a pri príprave koncepčných materiálov zabezpečiť vzájomnú spoluprácu všetkých zainteresovaných subjektov. Na úrovni ministerstva je potrebné pokračovať v naštartovanej spolupráci medzi sekciou štátnej starostlivosti o šport, sekciou ďalšieho vzdelávania a mládeže a strediskom pre uznávanie dokladov. V komunikácii s národnými športovými zväzmi je nutné zohľadňovať požiadavky medzinárodných/európskych  športových federácií.

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje rokovania a diskusie v rámci agendy EÚ ohľadom vzdelávania v športe a má takto možnosť ovplyvniť tvorbu športovej politiky na európskej a národnej úrovni. Počas rokovaní boli získané informácie, ktoré budú využité pri novelizácii právnych predpisov a tvorbe koncepcií v oblasti vzdelávania v športe. Členské štáty EÚ boli informované o súčasnej právnej úprave vzdelávania v oblasti športu v SR. 

9. Prenos zverejnenia výsledkov ZPC, prenos získaných informácií

Informácie o rokovaniach v Innsbrucku boli postúpené v rámci sekcie štátnej starostlivosti o šport relevantným pracovníkom.

Súhlasím so zverejnením správy na internete.

Bratislava, 28. februára 2012		

Vypracovala:
Ing. Elena Malíková - riaditeľka odboru vzdelávania a medzinárodnej spolupráce v športe

Schválil: 
Ladislav Križan, PhD. - generálny riaditeľ sekcie štátnej starostlivosti o šport

Prílohy: 4 (sú uložené na sekcii štátnej starostlivosti o šport MŠVVaŠ SR)